**Σύντομο βιογραφικό**

Ο Δρ. Δημήτριος Τζοβάρας, είναι Διευθυντής Ερευνών (Ερευνητής Α’ Βαθμίδος) στο Ινστιτούτο Τεχνολογιών Πληροφορικής και Επικοινωνιών και πρώην Πρόεδρος του Εθνικού Κέντρου Έρευνας και Τεχνολογικής Ανάπτυξης – ΕΚΕΤΑ (Ιανουάριος 2021 – Απρίλιος 2025). Διετέλεσε, επίσης, Διευθυντής του Ινστιτούτου Τεχνολογιών Πληροφορικής και Επικοινωνιών του ΕΚΕΤΑ, την περίοδο 2012-2021.

Έχει να επιδείξει πλούσιο επιστημονικό και ερευνητικό έργο, το οποίο αποτιμάται μέχρι σήμερα συνολικά σε 3 βιβλία, 64 κεφάλαια βιβλίων, 301 άρθρα, δημοσιευμένα σε έγκριτα διεθνή επιστημονικά περιοδικά καθώς και 744 παρουσιάσεις σε διεθνή συνέδρια. Είναι κάτοχος δεκατριών Διπλωμάτων Ευρεσιτεχνίας στις επιστημονικές περιοχές της εικονικής πραγματικότητας, των χρηματοοικονομικών τεχνολογιών, της υγείας και της ασφάλειας.

Στα ερευνητικά του ενδιαφέροντα περιλαμβάνονται η όραση με υπολογιστή, η εικονική και επαυξημένη πραγματικότητα, η οπτική αναλυτική, η ανάλυση δεδομένων πολλών διαστάσεων, η μηχανική μάθηση και η τεχνητή νοημοσύνη. Επίσης, ασχολείται ενεργά με την εφαρμοσμένη έρευνα για την παροχή καινοτόμων λύσεων στους τομείς της ενέργειας, της υγείας, της βιομηχανίας 4.0, των μεταφορών και του πολιτισμού.

Από το 1992 έχει συμμετάσχει σε 315 ευρωπαϊκά προγράμματα, χρηματοδοτούμενα από την Ευρωπαϊκή Επιτροπή και τη Γενική Γραμματεία Έρευνας και Καινοτομίας και έχει συντονίσει την υλοποίηση μεγάλου αριθμού βιομηχανικών έργων για μεγάλες διεθνείς και εγχώριες εταιρείες όπως η Samsung, η Coca Cola, η Pfizer, ο ΤΙΤΑΝ, κ.ά. Ο Δρ. Τζοβάρας έχει αποκτήσει εξέχουσα διοικητική εμπειρία στα πλαίσια συμμετοχών του ως συντονιστής έργων ή επιστημονικός και τεχνικός διευθυντής σε περισσότερα από 61 έργα κατά την τελευταία πενταετία.

Ο Δρ. Δημήτριος Τζοβάρας, δραστηριοποιείται έντονα στα πεδία της καινοτομίαςκαιτηςεπιχειρηματικότητας**.** Είναι συνιδρυτής εννέα τεχνοβλαστών (spin-offs) του ΕΚΕΤΑ/ΙΠΤΗΛ, καθώς και εμπνευστής του πρώτου Έξυπνου Ενεργειακού Σπιτιού του ΕΚΕΤΑ/ΙΠΤΗΛ που έχει ήδη αναγνωριστεί επισήμως και διεθνώς από την Ε.Ε. ως Κόμβος Ψηφιακής Καινοτομίας (Digital Innovation Hub). Επίσης, είναι συντονιστής του Mega Project 3 «Artificial Intelligence and Simulation Applications» του Τεχνολογικού Πάρκου Τέταρτης Γενιάς ThessInTec στη Θεσσαλονίκη.